Screenshot: YouTube

RIMAC Automobili objavili su oglas za popunu 14 radnih mjesta različitih profila, od čistačice preko voditelja ureda pa do inženjera i programera. Riječ je o nastavku rasta ove domaće tvrtke koja trenutno zapošljava preko 150 ljudi. Četrnaest novih radnih mjesta dio je plana o udvostručenju zaposlenih u ovoj godini



No, oglas za jedno radno mjesto postao je temom na društvenim mrežama nakon objave na jednoj Facebook stranici.



"Oglas za radno mjesto čistačice u navodno najperspektivnijoj hrvatskoj firmi otkriva najprije mentalni sklop hrvatskih poslodavaca koji će, nakon što im se na ovakav oglas ne javi nitko, na sva usta drečati kako u Hrvatskoj nitko ne želi raditi", stoji u objavi na jednoj Facebook stranici gdje Rimca prozivaju da traži nekoga koga će izrabljivati za, kako kažu, "2000-3000 kuna".



Nepoznatom autoru kritike sporno je što Rimac traži da kandidati za posao čistačice imaju osnovno poznavanje MS Office paketa, da moraju biti spremni po potrebi se javiti na telefon, pomoći oko prijema stranki ili napraviti neki posao po zahtjevu Direktora.



Kritika na Facebook stranici "Otpor stoko" vrlo brzo je postala predmetom rasprava na ovoj društvenoj mreži. Naposljetku se javio i sam Rimac koji je objasnio o čemu se radi.



"Ovo je jadno na toliko razina ali jako dobro prikazuje kakvo smo društvo.



U zemlji koja se bori sa nezaposlenima i odljevom ljudi, se pljuje po oglasima za radno mjesto – po firmi koja u ovom trenutku ima 15 otvorenih natječaja i planira zaposliti preko 100 ljudi u ovoj godini – i to većinom za visokokvalificirana radna mjesta.



Ova cijela priča je toliko jadna da neću ulaziti u detalje – ali ova ‘gospoda’ nisu razmišljala da čistačice, primjerice, trebaju popisati materijal koji im treba i poslati mail u nabavu?

"Mi smo firma koja ne podcjenjuje nikoga"



Što smo toliko strašno tražili? Imamo već dvije čistačice i slobodno ih može bilo tko kontaktirati da im ispričaju kakve to grozote kod nas moraju raditi.



Mi smo firma u kojoj se napreduje i ne podcjenjujemo nikoga – što ova ‘gospoda’ očito radi (iz anonimnosti i tko zna kojih razloga). Zašto ne bi čistačica koristila računalo? Zašto ne bi vremenom napredovala? Zar je biti čistačica sramota?

Tekst se nastavlja ispod oglasa

Na kraju krajeva nitko nikog ne tjera da radi ili se javlja na natječaj.

Nama je primjerice pozicija domara odlična platforma za zapošljavanje i selekciju ljudi koji onda napreduju u proizvodnju – već nam je troje domara završilo u proizvodnji baterija i pogona. Imamo i nekoliko primjera gdje su ljudi napredovali iz proizvodnje u razvoj. Ili iz nabave u prodaju. Iz Greypa u Rimac Automobile. Iz Rimac Automobila u Greyp. Mi smo otvoreni i gledamo ljude prema volji, znanju i upornosti – ali i po osobnosti. Ako se trudiš i imaš potencijala – možeš raditi što god želiš.



Cijeli tjedan sam u Engleskoj po sastancima sa klijentima i onda se ‘moram’ sa ovakvim stvarima boriti i živcirati se oko toga. Ako će me jedna stvar 'otjerati' iz Hrvatske… Ma, neću dalje…

Znam, glup sam što me ovakve stvari živciraju i što ovakvoj 'gospodi' pridajem pažnju. Jebiga...", napisao je Mate Rimac na svom Facebooku.